Općinsko državno odvjetništvo u Čakovcu podiglo je pred Općinskim sudom u Čakovcu optužnicu protiv hrvatske državljanke (1947.) zbog počinjenja kaznenog djela ubijanja ili mučenja životinja iz čl. 205. st. 1. Kaznenog zakona.

Okrivljenicu se tereti da je 29. studenog prošle godine u Celinama, mjesta kod Murskog Središća, više puta drvenom cjepanicom bez razloga udarila psa njemačkog ovčara po glavi i nanijela mu teške ozljede glave u vidu dubokih rana u tjemenom i čeonom području.

Usprkos teškim ozljedama, pas, kojeg je napadačica prethodno nasilno uvukla u svoje dvorište, uspio joj je pobjeći, a pronašao ga je komunalni redar te je, nakon operacije, zbrinut u čakovečkom skloništu za životinje Prijatelji (na slici).

Mrzovoljnu napadačicu, koju su u napadu na psa bezuspješno pokušali spriječiti susjedi, prijavio je sin, a prijeti joj do godine dana zatvora.